Баяндама

«Тәуелсіздік тағылымы мектеп мұражайында»

Тарих-біздің халқымыздың сақ пен түркінің,Қазақ хандығының дәуірінде,Ұлы Отан соғысы кезінде көрініс тапқан ұлы күресінің куәсі.Бұл-біздің өткеніміз және тағдырымыз.

Бүгін міне,тәуелсіздіктің арқасында ғасырлар бойы ата-бабаларымыз арман етіп,жанын аямай күрескен еркіндікке,асқақ арманымызға қол жеткіздік,соның арқасында болашаққа нық қадам басып келеміз.Сондықтан да бұл күн тұтас ұрпақтардың орындалған арманын білдіретін қуанышты әрі маңызды мерекесі болып табылады.

Президентіміз Нұрсұлтан Әбішұлы Назарбаевтың бастамалары мен ықпалының арқасында 28 жыл ішінде еліміз бұрынғы КСРО-ның шетіндегі ешкімге белгісіз елден жетілген экономикасы,біртұтас халқы бар,биік халықаралық деңгейде танылған елге айналдық.

Тарих қойнауынан ойып тұрып орын алған өткен кезеңде Қазақстан жолының бостандық пен теңдік,бірлік пен тұрақтылық,даму мен жаңғырту сияқты негізгі құндылықтары берік қалыптасты.Президентіміз Нұрсұлтан Әбішұлы Назарбаев:<<Мәңгілік Қазақстан>> жобасы-ел тарихындағы біз аяқ басатын жаңа дәуірдің кемел келбеті,-деп атап көрсеткендей,бұл жол елімізді Мәңгілік Елге айналдырып,соған бастайтын ең абыройлы,ең мәртебелі жол болмақ.Бұл жол халқымызды рухтандыратын,ар-намысын қамшылап,ерік-жігерін асыратын патриоттық жол.Ендеше оның міндеттерін жүзеге асыру ұрпақ тәрбиесін дамытудан бастау алу керек.Бұл орайда,тарих пәнінің алатын орны ерекше болады.Елбасы Н.Назарбаев <<Нұрлы жол-болашаққа бастар жол>> атты Қазақстан халқына Жолдауында осыдан ХІІІ ғасыр бұрын Тоныкөк абыздың <<Түркі жұртының мұраты-Мәңгілік Ел>>деп өсиет қалдырғанын айтты.<<Осынау жалпыұлттық құндылықты біз әрбір жастың бойына сіңіре білуге тиіспіз>>, деп тарихшыларға үлкен тапсырма беріп,ел тарихын ұрпақ бойына аса жауапкершілікпен меңгертіп,мәңгілік ел болуға жол салуымыз керек екендігін атап өткен.Әрбір жас ұрпақ халқымыздың аты тарихтан өшпей,жалғасып,шарықтап дамуы үшін аянбай күресіп,тер төгуі қажет екенін сезінуі тиіс.Сонда ғана тәуелсіздігіміз баянды болып,еркін дамыған,әлем таныған елге айналарымыз хақ.Бабаларымыздың қалдырған әрбір ізі,ерлігі,қайсарлығы бізге сабақ,үлгі болады.Ендеше әр сабағымызда осыған баса көңіл бөліп,халық ерлігін насихаттау керек.Оқушылар бойында туған жерге деген елдік санасын,сүйіспеншілік сезімін қалыптастыра отырып,өз халқы мен Отанының бақыты үшін аянбай күресетін ұрпақ тәрбиелеу басты мақсат болмақ.Ол үшін:біріншіден,жас ұрпақты мәңгілік тәуелсіздігімізді көздің қарашығындай қорғай білуге үйрету,екіншіден әрбір жастың жүрегінде елімізге деген шексіз мақтаныш сезімін қалыптастыру,үшіншіден халқымыздың ұлы істерінің арқасында қалыптасқан жасампаз қазақстандық патриотизмді дамытып,ұрпақтан ұрпаққа жеткізу керек.

Ұлттық идея ұлт тарихын терең білуден бастау алады.Сондықтан,әр ұрпақ өзінің төл тарихын жан-жақты оқып,терең білуі тиіс.Тарихтың әр беті болашаққа үлгі,оған бағыт беретін бағдаршам десек те болады.Бізден білім алған әр оқушы:<<Біздің мақтан тұтатын қасиетті тарихымыз бар,біздің сүйікті Тәуелсіз Отанымыз бар!>> деп мақтанышпен айтып,оны көркейтіп,қорғау үшін әрқашанда дайын болуы керек.

Осы орайда мектеп мұражайы-жас ұрпақтың және ауыл жұртшылығының тәрбие өзегі дер едім.

<<Халқым мен елімді сүю-өзімнің еншіме тиген мұрат деп түсінетін едім.Туған өлкемнің жасыл шалғынын да,шалқар көлін де,құмайтты шөлін де,сағымды белін де-бәрін бірдей жанымдай жақсы көремін,оны ешкімге қиғым келмейді.Сонау желі қобыздай сарнаған даламды дүниенің ең сұлу жеріне де айырбастамас едім>>- деп І.Есенберлин атамыз айтқандай,мұражай-елдің тарихын,мәдениетін және өркениетін айғақтауда маңызды рөл атқаратын тәрбиелік орын.Адамдардың бұл күнде тарихқа ден қоя зер салуы артқан жағдайда мұражай үлесіне үлкен міндет жүктелелді.Мұражай туған елдің асыл қазынасы.Ол оқушыларды,жалпы жұртшылықты еліміздің шежіресімен таныстыра отырып,оны қастерлеуге тәрбиелейді.

Мектеп мұражайының өзіндік ерекшелігі оқушының ой-өрісін кеңейтіп,олардың санасына адамгершілік,рухани байлық,еңбек,патриоттық,туған елін сүйетін,ана тілін ардақтауға,әдет-ғұрпы мен салт-дәстүрін құрмет тұтуға эстетикалық жағдай жасау.Осы орайда ізденімпаз,терең білімді,барлық іс-әрекеттерінде шығармашылық бағытты ұстанатын жеке тұлға тәрбиелеу ісіне ерекше мән беремін.Тәрбие нәтижесінде жас ұрпақтың <<Отаншылдық>> сезімі,намысы оянып,адамның туа біткен қасиетіне айналары сөзсіз.Осы қасиетті бойына дарытқан адам баласы қай жерде жүрсе де,қандай лауазымдық қызмет атқарса да Отанына,еліне шын жаны ашып,адал қызмет атқаратыны сөзсіз.

Ел Тәуелсіздігінің 28 жылдығына орай мектеп мұражайында <<Тарихтан тартқан тағылым>> тақырыбындағы фотокөрмесі ашылып,мектеп оқушыларына таныстырылуда.Көрме өскелең ұрпаққа Қазақстан Республикасының Тәуелсіздігін құрметтеуге,елімізді,жерімізді қадірлеуді мақсат тұтады.

Дайындаған тарих пәні мұғалімі: Кетебаева Ұлжан Елемесқызы